De Nattergale

De Nattergale er et dansk band/komikertrio, bestående av Viggo Sommer, Uffe Rørbæk Madsen og Carsten Knudsen. 

Gruppen fikk sitt gjennombrudd i 1988 med sangen «Uha, Da-Da», men er mest kjent for sin blanding av jysk og engelsk i originalversjonen av TV-serien The Julekalender (1991). Gruppen har hatt pauser, vært oppløst og senere gjenforent flere ganger.

De Nattergale er, sammen med Niels Hausgaard, Johnny Madsen og Lars Lilholt, blant de få av dagens musikere som synger på jysk dialekt. 

Musikkstilen deres er som regel jazzinspirert, men inneholder også elementer fra forskjellige andre genrer. 

 Historie 
 Fra danseband til revy og komikk (1980–1990) 
På slutten av 1970-tallet ble Viggo Sommer og Carsten Knudsen kjent via Grindsted Gymnasium. De hadde begge bakgrunn fra lokale danseorkestre, og fant sammen i forbindelse med opptaksprøven til Vestjysk Musikkonservatorium – noe for øvrig ingen av dem lyktes med.

De opptrådte for første gang offentlig på en restaurant i Nuuk, sammen med en tredje musiker. I 1981 ble de booket til Ribe Revyen, der interessen for å kombinere komikk og musikk oppsto. I 1983 kom Uffe Rørbæk med i gruppa, som først kalte seg Febbes Kaffeorkester, men samme år skiftet navn til De Nattergale. De turnerte flittig over hele Danmark.

I 1987 ga de ut sitt første album, Hva’ har vi da gjort … siden vi ska’ ha’et så godt. Oppfølgeralbumet Nu ka’ det vist ik’ bli’ meget bedre (1988) førte til deres store gjennombrudd, blant annet med hiten «Uha, Da-Da». Gruppa fikk nå spillejobber på større scener, og hadde et komisk innslag med sangen «Åh Karen» i den danske Melodi Grand Prix-sendingen i 1989.

 The Julekalender (1991) 
Det neste store høydepunktet for De Nattergale kom i 1991, da TV 2 sendte The Julekalender – en TV-julekalender for voksne. Med sin ville blanding av språk, parodier på både nisser og spissborgerlighet, samt deres store musikalitet, ble serien en kjempehit. Dette kan også sees på videosalget, hvor en etterfølgende VHS solgte 130.000 eksemplarer. Flere tysklærere kontaktet gruppa og ba dem lage en lignende serie på tysk, fordi deres blanding av engelsk og dansk hadde vist seg populær blant skoleelever.

Til tross for den enorme suksessen har De Nattergale flere ganger uttalt at de ikke vil lage en oppfølger.

Serien ble senere gjenskapt på norsk TV av Travellin’ Strawberries (1994) og på finsk av Trio Saletti (1997). Den norske versjonen ble også en stor suksess, og har som den danske versjonen blitt sendt i reprise flere ganger.

 Rørbæks exit og CWC (1995–2001) 
Etter en lang turné tok gruppen en pause i 1993. Da de kom tilbake i 1995, hadde tinnitus tvunget Uffe Rørbæk til å slutte. For albumet Nu griber det godt nok om sig og den påfølgende turneen ble gruppa supplert med musikerne Søren Dahl og Henning Amstrup.

I 1996 sto De Nattergale, sammen med Anette Toftgaard, for DRs bidrag i Montreux-festivalen. De var også husorkester i TV-programmet Skattefri lørdag (1997), før de på ny tok en lengre pause.

I 2001 ble den opprinnelige trioen gjenforent og laget TV-serien Canal Wild Card (CWC), som var en satirisk parodi på lokal-TV. Serien ble en stor suksess og to år senere kom en oppfølger, CWC World.

 Gjenforening (2010–2015) 
Til ære for Dronning Margrethe II sin 70-årsdag i 2010, opptrådte De Nattergale på Christiansborg Slott utkledd som «Fritz», «Hansi» og «Gynter» fra The Julekalender. Dette var første gang siden 1991 at de fremførte nytt materiale med disse karakterene, og gruppas første opptreden etter en sju års pause. De hadde skrevet en ny tekst til sangen «It’s Good To Be A Nissemand», der det blant annet het: «Yeeaah, the dæjlig Queen has fødselsdaw i daw.» Under opptredenen kikket de i The Book, hvorpå «Gynter» utbrøt: «Ah shit, it’s på fransk!»

I 2013 var De Nattergale tilbake med nytt materiale og showet The Juleshow på Horsens Ny Teater, til gode anmeldelser. Showet ble gjentatt i 2015, med en landsdekkende turné.

I periodene hvor gruppa har hatt pauser, har medlemmene jobbet med soloprosjekter.

 Diskografi 
 Album 
 1987: Hva' har vi da gjort … siden vi ska' ha'et så godt (Harlekin)
 1988: Nu ka' det vist ik' bli' meget bedre (Harlekin)
 1990: Det ka' jo aldrig gå værre end hiel gal (Harlekin)
 1991: Songs From The Julekalender (Elap Music)
 1992: Vi må da håbe det bli'r bedre i morgen (Elap Music)
 1995: Nu griber det godt nok om sig (Nightchords)

 Singler 
 1988: «Åh, Karen (Oh, Carroll)» / «Uha, Da-Da» (Harlekin)
 1989: «Kaj's Historie» (Harlekin)
 1990: «Mi' Kære Gamle Barndomshjem» / «Roder Lidt Mæ' Rytmeboxen» (Harlekin)
 1990: «Han Spurgt' Om Hun Vill' Dans'» (Harlekin)
 1992: «Folmers Polterabend» (Elap Music)
 1995: «Han Ska' Bare Lige Ha' Det Regnet Ud» / «Langt Fra En Ordentlig Parkeringsplads» (Nightchords)
 1996: «En Respektabel Mand» / «Jazz» (Nightchords)
 1997: «The Støvle Dance» / «Saapastanssi» (Medley Records)
 2015: «Slap aw»

 Samlealbum 
 1992: De værst' – grejtest hits (CMC, Harlekin)
 1993: Party Time (Buzzz Muzik)
 1997: Det ku' da ha' været møj værre! (Medley Records)
 2007: The Boks (RecArt Music)

 Referanser 

 Eksterne lenker 


Kategori:Danske musikere
Kategori:Humorgrupper
Kategori:Danske komikere